Diari Oficial de la Generalitat Valenciana


Sumari del DOGV 3256, del 03-06-1998 (1998/4320)

ORDRE de 13 de maig de 1998, de la Conselleria d'Ocupació, Indústria i Comerç, per la qual s'estableixen ajudes prèvies a la jubilació ordinària de treballadors residents a la Comunitat Valenciana.
-----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3256

Data del DOGV
:   03-06-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/4320


Data del document
:   13-05-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

ORDRE de 13 de maig de 1998, de la Conselleria d'Ocupació, Indústria i Comerç, per la qual s'estableixen ajudes prèvies a la jubilació ordinària de treballadors residents a la Comunitat Valenciana. [1998/X4320]
  
El traspàs a la Generalitat Valenciana de competències en matèria d'ajudes equivalents a la jubilació anticipada, efectuat mitjançant el Reial Decret 268/1985, de 23 de gener, en l'actualitat denominades ajudes prèvies a la jubilació ordinària, fins hui es concreta anualment en una disposició que regula les esmentades ajudes, de conformitat amb el règim establit per l'Ordre del Ministeri de Treball i Seguretat Social de 5 d'octubre de 1994 (BOE de 22 d'octubre de 1994), i la normativa pròpia de la Generalitat Valenciana en matèria pressupostària; els seus destinataris són els treballadors residents a la Comunitat Valenciana, pertanyents a empreses en crisi no subjectes a plans de reconversió industrial, que hi siguen cessats després de l'acord previ adoptat amb les seues empreses, seguint el procediment de l'article 52.c de l'Estatut dels Treballadors en matèria d'acomiadaments objectius; les esmentades ajudes tenen com a objecte evitar les conseqüències traumàtiques davant de la pèrdua de rendes salarials i cotitzacions socials fins el moment en què els treballadors puguen accedir a la jubilació ordinària.
  
D'altra banda, s'inclouen entre els potencials beneficiaris aquells treballadors majors de 52 anys, que van ser cessats en les seues empreses en virtut d'expedient d'acomiadaments col·lectius (expedients de regulació d'ocupació) i tinguen subscrit el Conveni Especial de Cotització a la Seguretat Social regulat en l'Ordre del Ministeri de Treball i Seguretat Social, de data 18 de juliol de 1991; i l'ajuda consisteix en la subvenció parcial o total del cost anual dels esmentats convenis especials. S'introdueix com a novetat un règim d'ajudes que tindria per destinataris els anteriors treballadors que necessiten acudir a préstecs o pòlisses de crèdit bancàries per al pagament de les cotitzacions mensuals i el concepte de les quals seria el de subvenció d'interessos que es meriten per l'esmentat motiu.
  
Així mateix, igual que en l'exercici de 1997, s'estableixen ajudes que podran concedir-se als treballadors majors de 52 anys afectats per expedients de regulació d'ocupació en què s'extingisca la seua relació laboral, i en què es tinga en compte la integració voluntària en plans de prejubilació subscrits amb entitats privades de previsió en les seues diverses modalitats, incloent-hi aquells que tinguen previst complements de retribucions a les que puguen percebre durant la seua situació de desocupació, i les relatives a la millora de les seues cotitzacions a la Seguretat Social, o bé plans específics de pensions el rescat dels quals es produïsca en el moment en què complisquen les condicions d'edat que s'hi fixen.
  
Per raons de sistemàtica, les ajudes anteriorment mencionades es desenvolupen en aquesta ordre en quatre títols. El primer dedicat a les ajudes prèvies a la jubilació ordinària pròpiament dita; el segon a les ajudes a la subscripció de convenis especials de cotització a la Seguretat Social, amb dos capítols: subvencions a la cotització, i subvencions d'interessos de préstecs i pòlisses de crèdit; el tercer dedicat a les ajudes als plans privats de prejubilació o complement de prestacions, i un quart títol on es dicten disposicions comunes als altres tres.
  
Per això, i fent ús de les facultats atribuïdes per l'article 35 de la Llei 5/1983, de 30 de desembre, i l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
Títol I
  
Ajudes prèvies a la jubilació ordinària
  
Article 1. Objecte i àmbit
  
Les subvencions que regula aquesta ordre tenen per objecte facilitar cobertura econòmica als treballadors afectats pels processos d'extinció de relacions de treball per causes econòmiques, tècniques, organitzatives o de producció, mentre s'arriba a la situació de jubilació, en la seua modalitat contributiva en el sistema de la Seguretat Social, d'acord amb les consignacions pressupostàries que amb aquesta finalitat estableix la Llei de Pressupostos de la Generalitat Valenciana per a 1998.
  
Article 2. Beneficiaris
  
Les empreses en processos de reestructuració podran sol·licitar les ajudes regulades en aquesta ordre per als treballadors afectats pels esmentats processos que complisquen els requisits següents:
  
1. Que tinguen 60 o més anys i que siguen cessen en l'empresa abans d'arribar a l'edat ordinària de jubilació en el règim de la Seguretat Social d'enquadrament per les causes previstes en els articles 51 o 52.c), del Text Refós de l'Estatut dels Treballadors.
  
2. En arribar a l'esmentada edat, reial o teòrica per aplicació de coeficients reductors, hauran de tenir cobert el període de cotització establit per a tenir dret a la pensió de jubilació del règim d'enquadrament.
  
3. Hauran de trobar-se d'alta o situació assimilada a l'alta de la Seguretat Social, quan se sol·licite l'ajuda.
  
4. Que hi haja la conformitat prèvia expressa o individual de cada un dels treballadors a favor dels quals se sol·liciten les ajudes.
  
Article 3. Quanties de les ajudes, durada màxima i actualització
  
La quantia de les ajudes prèvies a la jubilació ordinària serà equivalent al 75% del resultat de dividir per set la suma de les bases de cotització d'accidents de treball i malaltia professional, excloses les hores extraordinàries, corresponents als sis mesos anteriors a la data d'efectivitat de l'ajuda, sense que en cap cas puguen superar la pensió màxima establida en el Règim General de la Seguretat Social per a l'any en què tinga lloc l'esmentada efectivitat de l'ajuda.
  
Durant el període de percepció de l'ajuda, el treballador beneficiari serà considerat en situació assimilada a l'alta en el corresponent règim de la Seguretat Social i continuarà cotitzant-se per ell pel tipus corresponent a contingències comunes establit per a l'any d'efectivitat de l'ajuda. A aquests efectes, es prendrà com a base inicial de cotització la mitjana de les bases de cotització per contingències comunes dels sis mesos precedents a la data d'efectivitat de les ajudes; l'esmentada base inicial, quan es tracte de règims especials de la Seguretat Social en els quals es cotitze per bases diferents a la de contingències comunes, serà l'obtinguda per la mitjana dels últims sis mesos cotitzats per les esmentades bases de cotització.
  
Les ajudes només podran percebre's, amb participació de les administracions públiques, fins un màxim de cinc anys, i per a la seua actualització tant pel que fa a l'ajuda directa com a la de cotització durant l'esmentat període màxim s'atendrà a les següents regles:
  
1a. Durant el primer any de percepció, la quantia de l'ajuda directa establida en el paràgraf primer d'aquest article serà la que resulte d'aplicar allò que s'ha disposat en l'esmentat apartat. Per al segon i successius anys, s'incrementarà acumulativament d'acord amb les previsions d'increment de l'índex de preus al consum de l'any en què hi tinga efectivitat.
  
2a. Les bases de cotització obtingudes segons allò que s'ha disposat en l'apartat segon s'actualitzarà acumulativament a partir del segon any de percepció en el percentatge d'increment que es determine per a l'actualització de l'ajuda, si bé en cap cas podrà ser superior la base màxima vigent en cada moment per al grup de la categoria professional de què es tracte.
  
Article 4. Finançament
  
El finançament de les ajudes prèvies a la jubilació ordinària i de les cotitzacions a la Seguretat Social que hagen de realitzar-se durant la percepció, correspondrà en un 60% a les empreses sol·licitants, i el 40% restant a la Conselleria d'Ocupació, Indústria i Comerç.
  
La participació de l'empresa podrà superar aquest percentatge, si n'hi ha conformitat prèvia.
  
Així mateix, les empreses podran acordar amb els seus treballadors complements addicionals sobre la quantia fixada seguint el sistema de càlcul de l'article anterior, a càrrec exclusiu d'aquelles. Aquests complements després de la petició prèvia de l'empresa podran ser capitalitzats conjuntament amb les ajudes, en aquest cas seran pagats per l'entitat gestora corresponent, després dels seu ingrés conjunt previ en els mateixos termes que s'estableixen en l'article 16.
  
Article 5. Sol·licituds i documentació
  
A més de la documentació que assenyala amb caràcter general l'article 14, les sol·licituds acollint-se als beneficis enunciats anteriorment, hauran d'anar acompanyades de la següent documentació:
  
a) La que siga requerida, en cada cas, segons allò que s'ha disposat en el Reial Decret 43/1996, de 13 de gener, pel qual s'aprova el Reglament dels Procediments de Regulació d'Ocupació i d'Actuació Administrativa en Matèria de Trasllats Col·lectius; o bé si escau, l'exigida per l'article 53.1.a) i c) en relació amb l'article 52.c) del Text Refós de l'Estatut dels Treballadors, quan es tracte de l'acomiadament per causes objectives.
  
b) Relació dels treballadors per als quals se sol·liciten les ajudes en què s'indiquen les seues circumstàncies personals, DNI, número d'afiliació a la Seguretat Social i acreditació de la permanència en alta en la Seguretat Social (certificat de vida laboral expedit per la Tresoreria de la Seguretat Social).
  
c) Certificat d'empresa (sis últims mesos de cotització per les bases de contingències comunes i bases d'accidents de treball i malalties professionals i TC-1 I TC-2 dels treballadors).
  
d) Document en què s'acredite la conformitat individualitzada dels treballadors d'acollir-se a aquestes ajudes.
  
e) Document en què es reculla el compromís de l'empresa de realitzar la seua aportació al finançament de les ajudes en la forma i els terminis que s'estableixen en l'article 16.
  
f) Document on es reculla el compromís d'anticipar als treballadors les ajudes que els hagueren sigut reconegudes, si transcorreguts tres mesos des de la seua concessió no s'hagueren fet efectives per causes imputables a l'empresa, i l'empresa podrà rescabalar-se de les quantitats anticipades en el moment d'efectuar la seua aportació, després de l'acreditació prèvia d'aquestes quantitats.
  
g) Certificat de l'Institut Nacional de la Seguretat Social o de l'Institut Social de la Marina sobre bonificació d'edat que corresponga segons els casos d'afiliació.
  
Article 6. Suplència de normes
  
Quant a les condicions per a la concessió, percepció de les ajudes, extinció i incompatibilitat d'aquestes, supòsits en què és procedent la devolució de quantitats i el règim de garanties de les empreses i en general en allò no previst en aquesta disposició, hom s'ajustarà a allò que s'ha disposat en l'Ordre del Ministeri de Treball i Seguretat Social de 5 d'octubre de 1994, per la qual es regula la concessió d'ajudes prèvies a la jubilació ordinària en el sistema de la Seguretat Social a treballadors afectats per processos de reestructuració d'empreses.
  
Títol II
  
Ajudes destinades a subvencionar convenis especials
  
de cotització a la Seguretat Social i interessos de préstecs
  
 o pòlisses de crèdit destinats al pagament de les quotes
  
mensuals corresponents als anteriors convenis especials
  
Capítol I
  
Ajudes als convenis especials de cotització a la Seguretat Social
  
Article 7. Objecte, beneficiaris i quantia de les ajudes
  
La Conselleria d'Ocupació, Indústria i Comerç podrà concedir ajudes a aquells treballadors majors de 52 anys i menors de 60, pertanyents a empreses en crisi que hi hagueren sigut cessats en virtut d'expedient de regulació d'ocupació, que havent esgotat les prestacions contributives per desocupació, tinguen subscrit amb la Seguretat Social el corresponent conveni especial de cotització regulat per l'Ordre del Ministeri de Treball i Seguretat Social de 18 de juliol de 1991.
  
Les ajudes regulades en aquest article tindran la naturalesa de transferències corrents i es destinaran a subvencionar parcialment o totalment el cost anual dels esmentats convenis de cotització per al qual s'estableix un límit màxim per beneficiari d'un milió de pessetes (1.000.000 PTA).
  
Article 8. Sol·licituds i documentació
  
Els interessats que pretenguen acollir-se a les ajudes establides en l'article anterior hauran d'adreçar sol·licitud per escrit, que podrà presentar-se en forma individual o col·lectiva, designant en aquest últim cas representant, a la qual adjuntaran la següent documentació:
  
1. Còpia dels DNI i NIF de tots i cada un dels sol·licitants.
  
2. Còpia de la resolució per la qual s'aprova/en el/els convenis especials de cotització que s'acullen a l'Ordre del Ministeri de Treball i Seguretat Social de 18 de juliol de 1991.
  
3. Còpia del/s conveni/s especial/s de cotització, subscrit/s amb la Tresoreria de la Seguretat Social.
  
4. Dades de domiciliació bancària segons el model facilitat a aquest efecte (fitxa de manteniment de tercers).
  
Capítol II
  
Subvencions d'interessos, de préstecs i pòlisses de crèdit
  
la destinació dels quals siga el pagament de les cotitzacions
  
mensuals corresponents als convenis de cotització inclosos
  
en el règim d'ajudes del capítol I
  
Article 9. Objecte, beneficiaris i quantia de les ajudes
  
Els treballadors inclosos en l'àmbit de les ajudes esmentades en l'article 7 podran obtenir ajudes en concepte de subvenció d'interessos, si per al pagament de les cotitzacions mensuals dels esmentats convenis especials, concertaren préstecs o pòlisses de crèdit, exclusivament destinats a aquests finalitat, sent compatibles amb les possibles ajudes que pogueren obtenir de conformitat amb els articles 7 i 8 d'aquesta ordre.
  
L'import màxim anual que podrà concedir-se no serà superior a la quantia de cent mil pessetes (100.000 PTA) per beneficiari referida als interessos que liquide l'entitat bancària o d'estalvi concedent del préstec o pòlissa de crèdit, en l'exercici en què s'aprove l'ajuda.
  
Article 10. Sol·licituds i documentació
  
Els interessats que pretenguen acollir-se a les ajudes establides en l'article anterior hauran d'adreçar sol·licitud per escrit, en forma individual o col·lectiva, designant en aquest últim cas representant, a la qual adjuntaran la mateixa documentació requerida en l'article 8, i a més a més la documentació específica següent:
  
1. Còpia de la pòlissa de préstec o crèdit individual o col·lectiva concertada amb l'entitat bancària o d'estalvi.
  
2. Certificat de la mateixa entitat on conste que aquests instruments de crèdit es destinen al pagament de les cotitzacions mensuals a través d'un compte obert exclusivament per a aquesta finalitat
  
3. Períodes de liquidació d'interessos i quadre d'amortització del principal.
  
4. En el cas que hagen sol·licitat les ajudes als convenis especials, establides en els articles 7 i 8, designaran un compte que serà únic i coincident amb l'esmentat en el punt 2 d'aquest article, havent d'afectar la subvenció sol·licitada a la cancel·lació del principal prestat o disposat.
  
La concessió d'aquestes ajudes no comportarà automàticament que es concedisquen les establides en el capítol I ni viceversa, salvant l'obligació de vincular-les en un únic compte per al supòsit previst en el punt 4 anterior.
  
Títol III
  
Ajudes destinades a subvencionar parcialment plans de
  
prejubilació pactats entre les empreses i els seus treballadors
  
en virtut d'expedients de regulació d'ocupació
  
Article 11. Objecte i beneficiaris
  
La Conselleria d'Ocupació, Indústria i Comerç podrà concedir ajudes als treballadors majors de 52 anys que extingisquen la seua relació laboral en virtut d'expedient de regulació d'ocupació; les esmentades ajudes seran destinades a subvencionar parcialment el cost dels plans de prejubilació als quals voluntàriament s'acullen, sempre que l'aportació de les empreses a aquests plans no resulte inferior al 60% del cost global estimat.
  
Aquests plans de prejubilació hauran de ser concertats per les empreses amb entitats de previsió o d'assegurances, i podran consistir en qualsevol de les modalitats autoritzades per la legislació vigent; es podran tenir en compte plans per a complement de prestacions i/o cotitzacions a la Seguretat Social durant la situació de desocupació dels treballadors, i/o plans privats de pensions.
  
Les ajudes es concediran als treballadors, si bé, per raons d'agilitació i simplificació administrativa, les quanties concedides es lliuraran directament a les empreses o a les entitats de previsió amb què aquestes subscriguen els esmentats plans de prejubilació, després de l'acreditació prèvia de l'aportació efectuada.
  
El cessament en l'empresa haurà d'haver tingut lloc l'any immediat anterior a la sol·licitud, sempre que els expedients de regulació d'ocupació hagueren sigut autoritzats per l'autoritat laboral havent-hi acord individualitzat dels potencials beneficiaris, i s'haja subscrit o estiga previst de subscriure un pla de prejubilacions voluntàries en els termes reflectits en els apartats anteriors.
  
Els plans esmentats, en el cas que hagen sigut subscrits en l'exercici anterior, hauran de desplegar els seus efectes en l'exercici 1998 i posteriors en un percentatge superior al quaranta per cent.
  
Article 12. Quantia de les ajudes
  
L'import màxim de les ajudes a càrrec de la Generalitat Valenciana serà del quaranta per cent del cost del pla presentat incloses les primes corresponents i les despeses d'estudi i gestió, amb un límit general que es fixa en la quantia d'1.950.000 pessetes per cada treballador que s'aculla als esmentats plans.
  
Davant de situacions excepcionals de greus crisis sectorials o d'empreses en què resulte afectat un volum considerable de treballadors, la superació del límit establit per cada treballador en l'apartat anterior, requerirà la resolució del conseller d'Ocupació, Indústria i Comerç.
  
Article 13. Sol·licituds i documentació
  
Les sol·licituds d'ajudes hauran de realitzar-les els treballadors, a través de l'empresa en què hagen sigut cessats en virtut d'expedient de regulació d'ocupació, a la qual s'adjuntarà la documentació següent:
  
a) Relació nominativa dels treballadors sol·licitants i també document individualitzat de cada un d'aquests en què s'acredite el seu ingrés al pla de prejubilacions previst.
  
b) Acta de l'acord adoptat entre les empreses i els representants dels treballadors sobre prejubilacions, sent suficient la designació dels arxius de la Conselleria d'Ocupació, Indústria i Comerç si aquella estiguera en l'expedient de regulació d'ocupació instruït a aquest efecte.
  
c) Pòlissa o contracte subscrit per l'empresa amb l'entitat de previsió o d'assegurances.
  
d) Acreditació de l'ingrés per part de l'empresa de la seua aportació al pla de prejubilacions o, si escau, pla de finançament d'aquest on s'especifique el calendari de venciment de les primes.
  
e) Dades de domiciliació bancària segons el model facilitat a aquest efecte (fitxa de manteniment de tercers), de l'empresa o entitat de previsió o d'assegurances, per a l'ingrés de l'import de les ajudes concedides.
  
Títol IV
  
Disposicions comunes
  
Article 14. Sol·licituds, documentació i termini
  
1. Les sol·licituds per a l'obtenció de les ajudes regulades en aquesta ordre hauran d'adreçar-se a la Direcció General de Treball i es presentaran en l'imprès normalitzat en les corresponents àrees territorials de Treball o per mitjà de qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades de la documentació acreditativa i identificadora del sol·licitant i, si escau, del seu representant legal, a més de la que per a cada tipus d'ajudes s'especifica en els articles corresponents d'aquesta ordre.
  
3. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que, si no ho fa així, es considerarà que desisteix de la seua petició, i s'hi arxivarà sense més tràmit.
  
4. El termini per a presentar sol·licituds de les ajudes que regula aquesta disposició, finalitzarà el dia 30 de setembre de 1998.
  
Article 15. Resolució de concessió de les ajudes
  
L'Àrea Territorial de Treball podrà demanar del sol·licitant l'aportació addicional d'altres documents o dades complementàries que estime necessaris per a resoldre la sol·licitud presentada, i trametrà posteriorment els expedients amb el seu informe, a la Direcció General de Treball.
  
La competència per a la concessió o denegació de les ajudes previstes en aquesta ordre correspon al conseller d'Ocupació, Indústria i Comerç, el qual prèviament a la resolució podrà sol·licitar els informes que considere oportuns.
  
La resolució de concessió de les ajudes fixarà expressament la seua quantia i incorporarà, si escau, les condicions, obligacions i determinacions accessòries a què ha d'ajustar-se el beneficiari. La resolució denegarà les ajudes sol·licitades, fins i tot reunint tots els requisits objectius per a la seua concessió, quan no hi haja crèdit suficient per a atendre-les.
  
La resolució es notificarà al sol·licitant i als interessats directament o a través dels seus representants legals i, en els casos que siga procedent, a la Tresoreria General de la Seguretat Social, a l'efecte de pagament, i se n'enviarà còpia a l'àrea de Treball corresponent, perquè en prenga coneixement.
  
El termini màxim per a tramitar i resoldre els expedients serà d'un mes comptat des de la presentació de la sol·licitud acompanyada de la documentació completa. Transcorregut el termini sense que s'hi haja dictat resolució, s'entendrà desestimada la sol·licitud de concessió de l'ajuda en els termes previstos en els articles 43 i 44 de la Llei 30/1992.
  
Les resolucions a què es refereix el paràgraf anterior esgotaran la via administrativa i podran impugnar-se directament davant de la Jurisdicció Contenciosa Administrativa, en el termini de dos mesos des de l'endemà de la notificació, després de la comunicació a l'òrgan competent per a resoldre; de conformitat amb allò que s'ha establit en l'article 110.3 de la Llei 30/1992, de Règim Jurídic de les Administracions Públiques i del Procediment Administratiu Comú, i 57.f i 58.3 de la Llei de la Jurisdicció Contenciosa Administrativa.
  
Article 16. Liquidació de les ajudes
  
El pagament de les ajudes previstes en el títol I el durà a cap la Tresoreria General de la Seguretat Social en la mateixa forma i terminis que les pensions del mateix sistema de la Seguretat Social. Les empreses ingressaran en la Tresoreria General de la Seguretat Social l'import de les ajudes i de les quotes al seu càrrec, en tantes anualitats com anys hagen de romandre els treballadors percebent les ajudes, amb un màxim de cinc, i els ingressos hauran de realitzar-se en la forma següent:
  
a) La primera anualitat haurà d'ingressar-se en el termini de trenta dies naturals a partir de la notificació de la concessió de les ajudes.
  
b) La resta d'anualitats s'ingressarà en el termini de trenta dies naturals immediatament anteriors a la iniciació de l'anualitat de què es tracte.
  
c) L'empresa haurà d'aportar garanties suficients segons el criteri de la Tresoreria General de la Seguretat Social, que hauran d'estendre's des que els treballadors comencen a percebre les ajudes fins com a mínim un any després del venciment de l'anualitat que garantisquen. Les esmentades garanties s'aportaran prèviament o simultàniament als ingressos especificats en els apartats a) i b) i podran consistir en qualsevol de les admeses en dret.
  
d) No obstant allò que s'ha disposat en el número anterior, les empreses poden optar per realitzar un únic pagament; en aquest cas haurà de manifestar-ho per escrit a la Tresoreria General de la Seguretat Social, i hauran d'efectuar l'ingrés dins del termini dels 30 dies següents a la data en què se'ls notifique la quantia de l'ajuda a càrrec d'aquestes.
  
La Conselleria d'Ocupació, Indústria i Comerç posarà a disposició de la Tresoreria General de la Seguretat Social els fons públics necessaris per al pagament de les ajudes, i podrà fer-ho fraccionadament, per anualitats, fins un màxim de quatre anys.
  
El pagament de les ajudes establides en el títol II s'efectuarà després de la justificació prèvia per part dels beneficiaris en els termes exigits en les resolucions de concessió i es podran efectuar pagaments parcials corresponents a les justificacions que s'hi presenten.
  
El pagament de les ajudes establides en el títol III s'efectuarà capitalitzant l'aportació de la Conselleria d'Ocupació, Indústria i Comerç en la seua totalitat, després de l'acreditació prèvia per part de les empreses de l'ingrés de l'aportació al seu càrrec o, si escau, després de la presentació prèvia de garanties en la forma descrita en els apartats següents.
  
A les ajudes establides en els títols II i III, els serà d'aplicació el règim de bestretes establit de conformitat amb allò que s'ha disposat en l'article 47.bis.1.a) del Text Refós de la Llei d'Hisenda Pública Valenciana, si bé per a modificar a l'alça els percentatges fixats en l'esmentat precepte, es requerirà, de conformitat amb allò que s'ha disposat en el mateix article 47.bis.1.c) acord motivat del Govern Valencià a proposta del conseller d'Ocupació, Indústria i Comerç.
  
De conformitat amb allò que disposa l'article 47.bis.2 del Text Refós de la Llei d'Hisenda Pública Valenciana en la redacció que en fa la Llei 14/1997, de 26 de desembre, de la Generalitat Valenciana, de Mesures de Gestió Administrativa, i Financera i d'Organització de la Generalitat Valenciana (DOGV de 31 de desembre de 1997) per al lliurament de bestretes caldrà que aporten prèviament els beneficiaris garanties en forma d'aval bancari i per import de les quantitats que s'anticipen.
  
Quan s'autoritze la modificació dels percentatges de bestreta per acord del Govern Valencià, aquest determinarà, si escau, la forma i la quantia de les garanties que s'estimen suficients en dret.
  
Article 17. Minoració i resolució de les ajudes concedides
  
1. L'incompliment de les obligacions, les condicions i els terminis establits en aquesta ordre i en la resolució, i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment per part del beneficiari de qualsevol dels requisits, les condicions i la resta de circumstàncies que originaren l'atorgament de la subvenció, la variació de la finalitat de l'actuació o la falta de justificació d'aquesta, donarà lloc a la incoació, per part de l'òrgan competent per a la concessió de les ajudes, del corresponent expedient que podrà finalitzar si escau, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
Per a l'exercici 1998 i de conformitat amb allò que s'ha establit en la Llei 15/1997, de 29 de desembre, de Pressupostos de la Generalitat Valenciana, les ajudes previstes en aquesta ordre es finançaran a càrrec de la línia 404/000/98, jubilacions anticipades, del Programa 315.10 Condicions de Treball i Adm. de les Relacions Laborals d'aquesta Conselleria, per un import global màxim de 877.198.781 pessetes .
  
Segona
  
En el cas que els documents exigits que han d'acompanyar a la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si escau, s'emeteren i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què es refereix el document.
  
DISPOSICIÓ TRANSITÒRIA
  
Les empreses que van obtenir ajudes per als seus treballadors en la modalitat de plans privats de prejubilació en l'últim trimestre de 1997 podran sol·licitar, dins dels límits per treballador i empresa que fixava el paràgraf cinquè de l'article 12 de l'Ordre de la Conselleria d'Ocupació, Indústria i Comerç de 16 de juny de 1997 (DOGV núm. 3.020, de 24.06.97), un increment addicional de les ajudes concedides que arribe el quaranta per cent del cost dels indicats plans de prejubilació, sempre que aquests despleguen els seus efectes en més d'un quaranta per cent en l'exercici de 1998 i subsegüents.
  
DISPOSICIONS FINALS
  
Primera
  
Es faculta el director general de Treball perquè dicte les disposicions i adopte les mesures que considere oportunes per al desenvolupament i l'aplicació d'allò que s'ha disposat en aquesta ordre.
  
Segona
  
Aquesta ordre entrarà en vigor el dia de la seua publicació en el Diari Oficial de la Generalitat Valenciana.
  
València, 13 de maig de 1998
  
El conseller d'Ocupació, Indústria i Comerç,
  
DIEGO SUCH PÉREZ
  
Conselleria de Medi Ambient